Σημαντικά γεγονότα τα οποία σχετίζονται με ζητήματα «φοιτητικής ζωής και κινημάτων στο ελληνικό πανεπιστήμιο» ως προς τις Επιστήμες Φυσικής Αγωγής και Αθλητισμού (Ε.Φ.Α.Α.), με έμφαση στη διαχρονική λειτουργία και εξέλιξη της Σχολής Ε.Φ.Α.Α. στην Αθήνα.
Authors: Λάμπρου Χρήστος 
Published: January 2025

Η παρούσα εργασία εστιάζει στη συγκέντρωση και επεξεργασία στοιχείων τα οποία αφορούν σε σημαντικά γεγονότα που σχετίζονται με ζητήματα «φοιτητικής ζωής και κινημάτων στο ελληνικό πανεπιστήμιο» ως προς τις Επιστήμες Φυσικής Αγωγής και Αθλητισμού (Ε.Φ.Α.Α.) και ειδικότερα σε σχέση με τη διαχρονική λειτουργία και εξέλιξη της Σχολής Ε.Φ.Α.Α. στην Αθήνα. Με βάση τα αποτελέσματα της έρευνας, εντοπίζονται πράγματι συγκεκριμένα γεγονότα για τα οποία διαφαίνεται ως ιδιαίτερα σημαντικό το να καταγραφεί αυτή η συμμετοχή των σπουδαστών/στριών και άρα -συσχετιζόμενα και με τον σκοπό της παρούσας εργασίας- κρίνονται ως ιδιαίτερης σημασίας και αναφοράς: α) Τον Ιανουάριο του 1907, με υπόμνημά τους προς την Βουλή των Ελλήνων, οι «μαθητές» της Σχολής Γυμναστών κορυφώνουν τις διαμαρτυρίες τους εναντίον νομοσχεδίου, το οποίο εισήχθη το Δεκέμβριο του 1906 προς ψήφιση στη Βουλή και το οποίο καθιστούσε μη επαρκές το πτυχίο της Σχολής των Γυμναστών, υποχρεώνοντάς τους να φοιτήσουν και στο Στρατιωτικό Σχολείο της Γυμναστικής. Με βάση την μέχρι τότε ισχύουσα νομοθεσία, μετά από διετή φοίτηση στο Πανεπιστήμιο και στο Ακαδημαϊκό Γυμναστήριο κατατάχθηκαν στη Σχολή Γυμναστών, όπου και μετά από διετή φοίτηση και εξετάσεις για πτυχίο αποκτούσαν το δικαίωμα να διορισθούν ως «γυμναστές». β) Τα «Γυμναστικά» του 1907, δηλαδή τα φοιτητικά επεισόδια τα οποία δημιουργήθηκαν στην Αθήνα στο τέλος του 1907. Είχαν ως βασικά αιτήματα την κατάργηση της υποχρεωτικής παρακολούθησης του μαθήματος της γυμναστικής, την αποπομπή του Διευθυντή του Ακαδημαϊκού Γυμναστηρίου Σπυρ. Αρβανίτη και την αντικατάσταση της Σουηδικής γυμναστικής με ασκήσεις που θα είχαν περισσότερο στρατιωτικό χαρακτήρα. γ) Οι κινητοποιήσεις που έλαβαν χώρα στην Εθνική Ακαδημία Σωματικής Αγωγής (Ε.Α.Σ.Α.), κυρίως τη 17η Νοεμβρίου 1973, λίγες ώρες μετά από την είσοδο του στρατού στο Εθνικό Μετσόβιο Πολυτεχνείο και την καταστολή του φοιτητικού αντιδικτατορικού κινήματος. δ) Από το ακαδημαϊκό έτος 1974-5 και μετά οι σπουδαστές/στριες της Ε.Α.Σ..Α. συμμετέχουν -μέσω του νέοϊδρυθέντος Συλλόγου τους- σε διάφορες δράσεις και κυρίως σε κινητοποιήσεις και πορείες διαμαρτυρίας στο κέντρο της Αθήνας, με βασικές διεκδικήσεις που σχετίζονται με την «ανωτατοποίηση/πανεπιστημιοποίηση» της Ακαδημίας, καθώς και τα αντίστοιχα επαγγελματικά δικαιώματα. Οι κινητοποιήσεις αυτές κλιμακώνονται παράλληλα με την αποχή των σπουδαστών/στριών ή/και διακοπή των μαθημάτων με απόφαση των υπευθύνων διοίκησης της Ακαδημίας. Τα γεγονότα αυτά συνιστούν κορύφωση πληθώρας αντιδράσεων και κινητοποιήσεων εκ μέρους όλων των εμπλεκομένων (σπουδαστών/στριών, διδασκόντων, ανώτερων στελεχών, συνδικαλιστών, αποφοίτων Ε.Α.Σ.Α. και εν ενεργεία εκπαιδευτικών Σ.Α.), η οποία είχε την αφετηρία της πολύ νωρίτερα, δηλαδή τη δεκαετία του ΄50. Οι προσπάθειες αυτές είχαν ουσιαστικά επιτυχή έκβαση για την Ε.Α.Σ.Α. Αθήνας με τη θέσπιση του Νόμου 1268/1982 και τη δημιουργία ανεξάρτητου Τμήματος Επιστήμης Φυσικής Αγωγής και Αθλητισμού (Τ.Ε.Φ.Α.Α.) στο Εθνικό και Καποδιστριακό Πανεπιστήμιο Αθηνών (καθώς και ανεξάρτητου Τ.Ε.Φ.Α.Α. στο Αριστοτέλειο Πανεπιστήμιο Θεσσαλονίκης ως εξέλιξη της Ε.Α.Σ.Α. Θεσσαλονίκης).